**A Vasas Önsegélyező Pénztár**

**Küldöttválasztási Szabályzata**

Érvényes: 2016. október 18-től

A Vasas Önsegélyező Pénztár (a továbbiakban: Pénztár) Igazgatótanácsa a küldöttválasztó gyűléssel kapcsolatosan az alábbi eljárási szabályokat fogadja el.

1. **A küldöttválasztó gyűlés**

1.1. A küldöttválasztó gyűlés a Pénztár tagságából az arányos képviselet elve, valamint az Igazgatótanács által megállapított körzethatárok figyelembevételével létrehozott rendszer szerint, választókörzetek képzésével megtartott, a küldöttek/pótküldöttek megválasztására irányuló gyűlés. A küldötteket/pótküldöttek a Pénztár küldöttválasztó gyűlései választják meg.

1.2. Az Igazgatótanács – a Küldött választó gyűlés kitűzött időpontja előtt legalább 30 nappal - küldötteket és a pótküldötteket választó területi/munkahelyi egységeket határoz meg úgy, hogy valamennyi pénztártag képviselete arányosan biztosított legyen. A küldött akadályoztatása esetén a pótküldött látja el teljes joggal a küldött feladatait. Pótküldött választása nem kötelező.

1.3. A küldöttválasztó gyűléseken a Pénztár képviseletében eljáró személyek, a küldötti/pótküldötti megbízatásra jelölt megbízatásra jelölt pénztártagok, továbbá az adott választókörzetbe tartozó pénztártagok vehetnek részt.

1.4. A küldöttválasztó gyűlések hatáskörébe tartozik a küldöttek/pótküldöttek megválasztása.

1.5. A küldöttválasztó gyűléseket ötévente, legkésőbb a soron következő Küldöttközgyűlés tervezett időpontját megelőző 15. napig kell megtartani.

1.6. A küldöttválasztó gyűlés összehívása az Igazgatótanács feladata. Az Igazgatótanács az érintett tagságot közzétett hirdetmény útján vagy a pénztártagokhoz eljuttatott meghívóval hívja össze. A hirdetmény megjelenése, illetve a meghívó elküldése valamint a küldöttválasztó gyűlés időpontja között legalább 15 napi időköznek kell lennie. A küldöttválasztó gyűlés összehívásáról szóló értesítésben meg kell jelölni a küldöttválasztó gyűlés helyét, idejét, napirendjét, a napirendhez tartozó iratok megtekintésének helyét és idejét, továbbá a küldöttválasztó gyűlés határozatképtelensége esetére a megismételt küldöttválasztó gyűlés helyét és időpontját. A meghívónak tartalmaznia kell az arra vonatkozó figyelemfelhívást is, hogy a megismételt küldöttválasztó gyűlés - az eredeti napirendi pontok tekintetében - már a megjelent pénztártagok számától függetlenül határozatképes.

1. **A küldöttválasztás általános szabályai**

2.1. A Pénztár Igazgatótanácsa olyan naprakész tagnyilvántartást köteles vezetni, amely alkalmas a tag választókörzet szerinti hovatartozásának megállapítására.

2.2. A küldöttválasztó gyűlésen a tagi jogok gyakorlása az aláírt jelenléti ív alapján történik.

2.3. A Pénztár Küldöttválasztó gyűléseinek, a küldötti rendszer zavartalan és biztonságos működésének, valamint a tagság arányos képviseletének folyamatos biztosítása érdekében minden küldött mellé lehetőség szerint pótküldött választandó annak érdekében, hogy a küldött Küldöttközgyűlési részvételében való akadályoztatottsága esetére biztosítható legyen a körzet képviselete.

1. **A küldöttválasztó gyűlések általános szabályai**

3.1. A küldöttválasztó gyűlés akkor határozatképes, ha azon a pénztártagok legalább fele jelen van, illetve meghatalmazott útján képviselteti magát. A határozatképességnek a szavazás időpontjában fenn kell állnia. Amennyiben a megnyitáskor határozatképes küldöttválasztó gyűlés határozatképtelenné válik, úgy a megismételt küldöttválasztó gyűlés szabályai szerint kell eljárni.

3.2. Amennyiben a küldöttválasztó gyűlés határozatképtelen, úgy a másodszorra összehívott küldöttválasztó gyűlés az eredeti napirend tekintetében a megjelentek számától függetlenül határozatképesnek minősül.

3.3. A küldöttválasztó gyűlésen minden pénztártag egy szavazattal rendelkezik.

3.4. A küldöttválasztó gyűlésen - és annak határozatképtelensége esetén a megismételt küldöttválasztó gyűlésen - a pénztártag meghatalmazott útján is képviseltetheti magát. A meghatalmazást közokiratba, vagy teljes bizonyító erejű magánokiratba kell foglalni, melyet a jelenléti ívhez kell csatolni. A meghatalmazás nem terjedhet ki pénztári tisztség elfogadására, illetve ilyen tisztség meghatalmazás útján nem gyakorolható.

3.5. A küldöttválasztó gyűlésen jelenléti ívet kell készíteni és jegyzőkönyvet kell felvenni. A jelenléti ívet a küldöttválasztó gyűlés jegyzőkönyvéhez kell csatolni.

3.6. A jegyzőkönyv tartalmazza:

1. a munkahelyi egység(ek)nevét, címét,
2. a küldöttválasztó gyűlés helyét, idejét,
3. a küldöttválasztó gyűlés levezető elnökének és a jegyzőkönyv hitelesítőjének, valamint szavazatszámlálóinak nevét,
4. a jelenlévő pénztártagok létszámát,
5. határozatképességet,
6. a szavazás eredményét.

3.7. A pénztártagok a küldöttválasztó gyűlésen megjelent pénztártagok közül nyílt szavazással, egyszerű szótöbbséggel választják meg:

1. a szavazatszámlálókat,
2. a jegyzőkönyvet hitelesítő személyt.

3.8. A jegyzőkönyvet a jegyzőkönyvvezető, a levezető elnök írja alá, és az erre megválasztott jelenlévő pénztártag hitelesíti. A küldöttválasztó gyűlés elnöke a jegyzőkönyv egy hiteles példányát köteles a küldöttválasztó gyűlést követő 8 napon belül az Igazgatótanácsnak megküldeni.

3.9. A küldöttválasztó gyűlést a munkahelyi szervezet titkára/elnöke vezeti. Amennyiben több szervezet közös küldöttet választ, úgy a nagyobb taglétszámmal rendelkező szervezet elnöke a levezető elnök.

3.10. A küldött, és pótküldött választás jelölőlista alapján történik. A jelöltek személyére a munkahelyi szervezet(ek) titkára/elnöke tesz(nek) javaslatot a gyűlésnek. A jelölőlistára felkerült személyek megválasztásuk esetére elfogadó nyilatkozatot tesznek a szavazás megkezdése előtt. A küldöttválasztó gyűléshez tartozó tagok kezdeményezhetik a jelöltlista bővítését és maguk közül jelöltet állíthatnak a küldöttválasztó gyűlés számára.

3.11. A küldötteket és küldöttenként egy pótküldöttet az adott területi/munkahelyi egységhez tartozó pénztártagok egy vagy több küldöttválasztó gyűlése nyílt szavazással, a jelenlévő tagok egyszerű szavazattöbbségével választja meg.

3.12. A küldött megbízásának idő előtti megszűnése esetén annak helyére automatikusan a pótküldött (ha van ilyen) lép.

3.13. A választókörzethez tartozó valamennyi pénztártag jogosult választásra és megválasztható.

A szavazati jogok érvényességét a Pénztár a mindenkor a küldöttválasztó gyűlés napját megelőző hónap utolsó napjáig vizsgálja, és veszi figyelembe.

* 1. A választás eredményét a levezető elnök állapítja meg, és azt a jegyzőkönyvben rögzíti.
1. **A küldöttek jogai és kötelezettségei**

4.1. A küldöttek a tevékenységüket a pénztártagok érdekében végzik, tevékenységükre nézve nem utasíthatóak.

4.2. A küldött joga és kötelessége, hogy részt vegyen a Küldöttközgyűlés munkájában, és elősegítse annak eredményes működését.

4.3 A küldöttet akadályoztatása esetén a pótküldött vagy hivatalos meghatalmazott képviselheti. A meghatalmazást közokiratba, vagy tejes bizonyító erejű magánokiratba kell foglalni.

4.4. A küldött/pókküldött megbízatása öt évig tart.

4.5. A küldötti megbízatásba lépő pótküldött megbízatása az eredetileg küldöttként megválasztott személy megbízatásának lejártáig tart.

4.6. A küldött tisztsége megszűnik, ha

1. tagsági jogviszonya bármely okból megszűnik,
2. tisztségéről lemond,
3. megbízatása lejár,
4. elhalálozott.

4.7. Amennyiben valamely küldött megbízatása idő előtt megszűnik, helyére a választott pótküldött lép.

4.8. Pótküldött hiányában az Igazgatótanács - a küldött tisztsége megszűnéséről való tudomásszerzést követő - 30 napon belül Küldöttválasztó gyűlést hív össze az érintett választókörzetben.

 ZÁRADÉK

Jelen szabályzatot és annak mellékletét (Küldöttválasztási jegyzőkönyv) az Igazgatótanács hagyja jóvá és jogosult annak módosítására.

Jelen Küldöttválasztási Szabályzatot az Igazgatótanács 2016. október 18. napján kelt 2016.10.18./12. számú határozatával elfogadta.

 Budapest, 2016. október 18.

…………………………………………………………….

 Kovács Anikó

 az Igazgatótanács elnöke

Melléklet: Küldöttválasztási jegyzőkönyv, meghatalmazás minta